lv lv es lv en lv en ceb lv lv fi es es lv lv lv fr ceb lv lv lv es lv lv lv lv lv lv lv lv lv lv lv lv lv lv lv lv lv lv lv lv lv en lv lv lv lv lv lv lv lv lv lv fi lv lv fr lv lv lv uk en eo lv lv lv lv en
Bieži saņemu jautājumus, kur Latvijā var doties pārgājienā. Grūti uzreiz tā atbildēt, jo tas atkarīgs no vēlamā kilometru daudzuma, ko vēlamies pieveikt. Otra problēma, kas, manuprāt, attur daudzus doties izaicinošākos pārgājienos, ir tā, ka īsti nav izpratnes, kur var veikt apļveida pārgājienus, lai nav jādomā par nokļūšanu atpakaļ līdz transportam. Tas īpaši svarīgi šajā “jaunajā realitātē”, kad īsti negribas spiesties sabiedriskajā transportā.
Lai vai kā, šogad sanāca pastaigāt vairāk pa mūsu mīļo zemi un izbaudīt dažādus pārgājienus. Par tiem, tad arī šoreiz būs stāsts.
Sākoties laikam, kas mūs visus daļēji iespundēja mājās, piedzīvojumu tūrisma kompānija PostNos ātri noreaģēja uz situāciju, un izstrādāja 12 pārgājienu posmu izaicinājumu #latvijasizaicinājums. Pārgājienu posmi aptvēra visu Latviju, daži pat pie valsts robežām. Lielākais prieks, ka visi pārgājiena posmi bija apļveida, līdz ar to posmu varēja sākt un beigt pie sava personīgā auto. Posma garumi bija no 25 km līdz pat 35 km, un lielākoties visos posmos bija mazāks un lielāks aplis, kur katrs var izvēlēties distanci pēc sava sagatavotības līmeņa. Maršruta karti katrs varēja lejupielādēt savā viedierīcē.
Kad gājām pirmo posmu, tad reāli noķērām kultūršoku; pirmais posms bija liels izaicinājums, jo jau pēc pirmajiem pārsimts metriem maršruts ieveda taisni mežā, bez īpašas stigas vai takas. Nebijām īsti gājuši šāda veida pārgājienus, kur jālien caur kokiem un jābrien pa zāli līdz viduklim.
Bet mums iepatikās un gājām vēl. Dažviet arī šķērsojām upi un gājām pāri purvam – to arī darījām pirmo reizi dzīvē. Tas bija viens no skaistākajiem pārgājienu momentiem šajā vasarā. Lija lietus, viss slapjš, bikses izmirkušas līdz vīlei. Jāšķērso purvs. Purvam pašam savas skaistās oranžās krāsas un klāt vēl kā dāvana varavīksne skaistajās debesīs. Norima lietus un norima arī elpa. Apsēdāmies sūnās uz savām lietus jakām, ēdām zemesriekstu un ievārījuma galeti un baudījām mirkli, jo šādu skatu patiesi bieži nepiedzīvot. Un jau pēc brīža tas bija pazudis un pazudām arī mēs.
Šogad noteikti neslimošu, jo tik daudz nātru sadzelta vēl nekad neesmu bijusi. Taču neviens no pārgājieniem, ko esam jau nogājuši, nav bijis garlaicīgs vai apnicīgs, jo katru reizi jāizaicina savi spēki. Un sēnes un ogas. Ļauj pastāstīt par tām. Šogad to bija tik daudz, ka pietika pieēsties un vēl salikt krājumus ziemai.
Ja arī Tu vēlies pamēģināt, tad seko līdzi informācijai, jo PostNos sola no 2021. gada 1. janvāra piedāvāt jaunu izaicinājumu.
Otrs izaicinājums, kurā šogad metos iekšā ir viena laimīga, veiksmīga un šķiet nekad neremdināma cilvēka - Kristīnes Beitikas - organizētais #kustiesvairākjūtieslabāk izaicinājums, kurā ik dienu jāveic vismaz 10 000 soļu. Un tas ilgst 100 dienas. 100 dienas nešķiet daudz, bet 3 mēneši gan. Uzsākām to 26. jūlijā un noslēgums ir 2. novembrī. Ja šādi skatās, tad gan šķiet ļoti, ļoti daudz. Vispār man šķita, ka esmu aktīva un kustos daudz, bet šis izaicinājums ir pierādījis, ka patiesībā tā nav. Iespējams, tādēļ, ka šobrīd mana ikdiena tiek pavadīta mājās un, lai galīgi nebūtu tā, ka neizkustamies no krēsla, no rītiem un pēc pusdienām izmetam aplīti. Tā kā jāsavāc soļi, tad ejam aplīti arī vakarā. Esmu gājusi arī lietū un nakts tumsā, ko noteikti nedarītu, ja nebūtu šāds izaicinājums. Bez apzinātas iešanas ārā, šādā “darbs mājās” režīmā 10 000 soļus savākt nav reāli. Protams, brīvdienās garākos pārgājienos tā nav problēma, bet katru dienu jau tādā neaiziesi. Šodien jau rit 67. izaicinājuma diena un tas nozīmē, ka ir pieveiktas divas trešdaļas.
Izaicinājumam ir dažādi papildu bonusi – kopīga čata grupiņa, kurā smelties iedvesmu, kad iemeties čīkstulis. Tur var smelties iedvesmu no dāmām, kuras šogad jau veikušas kilometru skaitu, kas atbilst skrējienam līdz Spānijai. Iedvesmoties no ģimenēm, kuras atrod iespēju, kā ar bērniem veikt šo izaicinājumu, kā saplānot grafiku, lai katrs atrod to tik svarīgo laiku sev. Iedvesmoties no dalībniekiem, kuriem vakarā ir vien daži simti soļi un atlikušas vien pāris stundas, bet apņēmība milzīga un dienas mērķis tiek sasniegts īsi pirms pusnakts. Tas neatļauj padodies, kaut reizēm šķiet: “Nu priekš kam? Es taču vakar nogāju pāri 30 km, kāpēc man atkal šodien jāiet?”. Atlaižu nav! Un arī atbilžu varbūt šobrīd vēl nav. Bet zinu noteikti, ka tās atnāks, visticamāk tad, kad tas vairs nebūs kā obligāts dienas uzdevums. Kad tas būs kā ieradums, tad atbildes pašas saliksies plauktiņos. Ķermenis pats atbildēs.
Turpināsim par tiem papildu bonusiem – kopīgi pasākumi, kas vieno jau citā līmenī. Kopīgi savi iekšējie pārgājieni, kuros varam sapazīties tuvāk. Kā komanda nesen arī piedalījāmies Trektours organizētajā pārgājienā pa “Baltijas kalniem” – Gaujas nacionālajā parkā un Cēsīs. Mēs ne tikai piedalījāmies kopā, motivējām viens otru un emocionāli vilkām cits citu pēdējos kilometros, bet kā komanda ieguvām 2. vietu visvairāk noieto kilometru kopsummā. Kas par pārsteigumu!
Šo izaicinājumu atbalsta arī superīgi draugi – Smalkais Muslis, Sportland, Vegan Fox un Zib, kuri arī piešķirs balvas kādiem veiksminiekiem, kuri izturēs visu izaicinājumu līdz galam. WinWin!
Un kā tad bez Camino Latvia. Ja kādreiz esi sapņojis doties uz Spāniju, lai veiktu Camino de Santjago, tad tagad ir īstais brīdis, lai izbaudītu to Latvijā. Zemgales posmi no Rīgas līdz Žagarei ir nomarķēti un Vidzemes posmi no Valkas līdz Rīgai ir tapšanas stadijā. Te būs arī maršruti, kuros varbūt pat nevienu nesatiksiet. Varēsiet izbaudīt dabu un absolūtu mieru. Arī Latvijā parādās alberģes un tajās var izbaudīt veidu, kā nakšņo svētceļnieki. Atliek vien paņemt svētceļnieka pasi un doties ceļā, krājot arī jau Latvijā tam speciāli izveidotus zīmodziņus. Buen Camino!
Un pats galvenais - ņemiet līdzi draugus un savus mīļos. Jo bieži vien dzīves straujajā ritmā nesanāk vienmēr visus satikt un pie visiem aizbraukt. Pārgājiens ir lieliska iespēja apvienot patīkamo ar patīkamo. Izbaudīt skaisto Latvijas dabu, būt aktīvam, satikt tuvos un nopļāpāties astoņas stundas, jā, jo bieži vien tik garš ir pārgājiens.
Un rudens ir tik skaists. Un lietus tik svaigs. Un lietusmēteļi tik stilīgi. Ejiet! Baudiet! Esiet!
Vietnes, kur vari smelties iedvesmu pārgājieniem:
Camino Latvia mājaslapā vai Camino Latvia Facebook lapā, vai Camino Baltic Talks Facebook grupā
PostNos mājaslapā vai PostNos Facebook lapā
Strēlnieks mājaslapā vai Strēlnieks Facebook lapā
Trektours mājaslapā vai Trektours Facebook lapā
Jēkaba Ceļojumi mājaslapā vai Jēkaba Ceļojumi Facebook lapā
Hiking in Latvia mājaslapā vai Hiking in Latvia Facebook lapā
Mežtaka mājaslapā vai Mežtaka Facebook lapā
Jūrtaka mājaslapā vai Jūrtaka Facebook lapā
Facebook  grupa Pārgājieni. Par un ap.
Ja tev patīk manis veidotais saturs, tad šādi vari man pateikt paldies. Spied pelēko pogu, lai uzsauku man kafijas tasi vai zilo pogu, lai dalītos ar rakstu Facebook. Es pateicos par jebkuru tavu izvēli!
Dalies ar rakstu Facebook Atbalstīt
Pārgājienu maršruti pie jūras
Ja vēlies doties pārgājienā, bet nezini kur -  es centīšos Tev palīdzēt...
Piecu upju laivu brauciens
Jau par tradīciju kļuvuši ikgadējie laivu braucieni vismaz pāris reizes gad...
Ir liela laime piedzīvot mierīgu sevi. Apstāties. Baudīt. Ieelpot. Sajust. Būt pateicīgai. To mācos ik dienu.
43. diena // Kopenick - Berlin
Saņem ziņu par jaunu stāstu savā e-pastā!
"What if I told you" garantē, ka Jūsu dati netiks nodoti trešajai personai, bet tiks izmantoti atbilstoši Likumam par fizisko personu datu aizsardzību unsubscribe@whatifitoldyou.eu
© whatifitoldyou — All Rights Reserved